UREDBA KOMISIJE (EU) 2019/543

z dne 3. aprila 2019

o spremembi Priloge IV k Uredbi (ES) št. 661/2009 Evropskega parlamenta in Sveta ter prilog I, III in IV k Direktivi 2007/46/ES Evropskega parlamenta in Sveta s posodobitvijo sklicev na nekatere pravilnike Ekonomske komisije Združenih narodov za Evropo o homologaciji motornih vozil in njihovo vključitvijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2007/46/ES Evropskega Parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (okvirna direktiva) (1) ter zlasti člena 39(2) Direktive,

ob upoštevanju Uredbe (ES) št. 661/2009 Evropskega parlamenta in Sveta z dne 13. julija 2009 o zahtevah za homologacijo za splošno varnost motornih vozil, njihovih priklopnikov ter sistemov, sestavnih delov in samostojnih tehničnih enot, namenjenih za taka vozila (2) ter zlasti člena 14(1)(a) in (f) Uredbe,

ob upoštevanju naslednjega:

(1) V Prilogi IV k Direktivi 2007/46/ES so navedene zahteve, ki se uporabljajo za ES-homologacijo motornih vozil. Te zahteve vključujejo zakonodajo Unije in v nekaterih primerih pravilnike ZN, ki so bili sprejeti v okviru Ekonomske komisije Združenih narodov za Evropo in se uporabljajo bodisi obvezno bodisi kot alternativa zahtevam Unije.

(2) Priloga IV k Uredbi (ES) št. 661/2009 navaja pravilnike ZN, ki se obvezno uporabljajo v smislu splošne varnosti motornih vozil.

(3) Seznami zahtev, ki se uporabljajo za ES-homologacijo, iz Priloge IV k Direktivi 2007/46/ES in seznam pravilnikov ZN, ki se obvezno uporabljajo, iz Priloge IV k Uredbi (ES) št. 661/2009 se pogosto posodabljajo, da odražajo uporabo novih zahtev na ravni Unije v zadevnih pravilnikih ZN.

(4) Pravilnik ZN št. 0 o mednarodni homologaciji celotnega vozila (3) je bil pred kratkim sprejet v okviru Ekonomske komisije Združenih narodov za Evropo, da bi se zmanjšale trgovinske ovire med pogodbenicami, ki uporabljajo navedeni pravilnik ZN, med drugimi Unijo in njenimi državami članicami, ter zagotovila višja raven pravne varnosti za proizvajalce vozil, ki si prizadevajo za priznanje njihove homologacije v teh pogodbenicah.

(5) Primerno je, da se posodobijo seznami zahtev, ki se uporabljajo za ES-homologacijo vozil, vključenih v Prilogo IV k Direktivi 2007/46/ES, in seznam pravilnikov ZN, ki se obvezno uporabljajo in so določeni v Prilogi IV k Uredbi (ES) št. 661/2009, da bi se upoštevale spremembe, uvedene s Pravilnikom ZN št. 0.

(6) Tabela v DELU II Priloge IV k Direktivi 2007/46/ES je zastarela. Zato je treba posodobiti seznam pravilnikov ZN, katerih zahteve veljajo za enakovredne zahtevam Unije za namene ES-homologacije.

(7) Prav tako je treba posodobiti seznam informacij za ES-homologacijo vozil iz Priloge I in opisni list iz oddelka A dela I Priloge III k Direktivi 2007/46/ES s sklici na sistem vozila za zvočno opozarjanje, ki se odobri v skladu z določbami Uredbe (EU) št. 540/2014 Evropskega parlamenta in Sveta (4) ali Pravilnika ZN št. 138 (5).

(8) S 1. septembrom 2018 sta se začela uporabljati nova pravilnika ZN št. 140 (6) in št. 141 (7). Proizvajalcem bi bilo treba zagotoviti dovolj časa, da svoja vozila prilagodijo novim zahtevam. Zato bi bilo treba pojasniti, da se navedene zahteve za ES-homologacijo uporabljajo le za nove tipe vozil glede na njihove sisteme elektronskega nadzora stabilnosti in sisteme za nadzor tlaka v pnevmatikah.

(9) Ukrepi iz te uredbe so usklajeni z mnenjem tehničnega odbora za motorna vozila –

SPREJELA NASLEDNJO UREDBO:

Člen 1 Priloga IV k Uredbi (ES) št. 661/2009 se spremeni v skladu s Prilogo I k tej uredbi.

Člen 2 Priloge I, III in IV k Direktivi 2007/46/ES se spremenijo v skladu s Prilogo II k tej uredbi.

Člen 3 1. Od 24. aprila 2019 države članice za namen ES-homologacije novih tipov vozil glede na njihove sisteme elektronskega nadzora stabilnosti sprejmejo le homologacije, podeljene v skladu s Pravilnikom ZN št. 140. 2. Od 24. aprila 2019 države članice za namen ES-homologacije novih tipov vozil glede na njihove sisteme za nadzor tlaka v pnevmatikah sprejmejo le homologacije, podeljene v skladu s Pravilnikom ZN št. 141.

Člen 4 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 3. aprila 2019 Za Komisijo Predsednik Jean-Claude JUNCKER

(1) UL L 263, 9.10.2007, str. 1.

(2) UL L 200, 31.7.2009, str. 1.

(3) UL L 135, 31.5.2018, str. 1.

(4) Uredba (EU) št. 540/2014 Evropskega parlamenta in Sveta z dne 16. aprila 2014 o ravni hrupa motornih vozil in nadomestnih sistemih za dušenje zvoka ter o spremembi Direktive 2007/46/ES ter razveljavitvi Direktive 70/157/EGS (UL L 158, 27.5.2014, str. 131).

(5) UL L 9, 13.1.2017, str. 33.

(6) UL L 269, 26.10.2018, str. 17.

(7) UL L 269, 26.10.2018, str. 36.